ኣብ ዩንቨርሲቲ መቐለ መምህር ስነቑጠባ ዶክተር ምዑዝ፡ ዓቕሚ ብር ካብ ግዜ ናብ ግዜ እናተዳኸመ ምምጽኡ ምስ ምዝባዕ ሚዛን ንግድን ንዕኡ ስዒቡ ዝመጽእ ጉዳይ ሸርፊን ከምዝኾነ የረድእ። ብር ምስ ዶላር ብምንጽጻር ዘለዎ ዋጋ ካብ ግዜ ናብ ግዜ እናንቆልቆለ ከምዝመጸ እቲ ምሁር ይጠቅስ። እዚ ዝኾነሉ ሓደ ምኽንያት ድማ፡ ምዝባዕ ሚዛን ንግዲ ንምዕራይ ክበሃል፡ ዋጋ ብር ምንካዩ ምዃኑ ይጠቅስ። ሚዛን ንግዲ ማለት፡ ሓንቲ ሃገር ካብ ደገ እተእትዎን፡ ንደገ እትልእኾን መጠን ንግዲ እዩ። ኢትዮጵያ ድማ፡ ሰደድ ገይራ ካብ እትልእኾ ንላዕሊ፡ ናብ ውሽጢ ሃገር ዓዲጋ እተእትዎ መጠን ኣዝዩ ስለዝበልጽ እዩ “ምዝባዕ ሚዛን ንግዲ ኣሎ ዝበሃል” ክብል እቲ ምሁር የረድእ። ነዚ ምዝባዕ ንምስትኽኻል ክበሃል ድማ፡ ኢትዮጵያ ኣትልእኾም ሰደዳት ኣብ ዕዳጋ ዓለም ተወዳደርቲ መታን ክኾኑ ዋገኦም ንምሕሳር፡ ሸርፊ ብር ክንኪ ከምዝግበር ይገልጽ። በዚ ምኽንያት ድማ፡ ካብ ግዜ ናብ ግዜ ብር ናይ ምግዛእ ዓቕሙ እናደኸመ መጺኡ ይብል። እቲ ናይ ሕዚ ለውጢ ቅርሺ’ውን ናቱ ዝኾነ ሳዕቤናት ከምዘምጽእ እዩ ዝገልጽ። ክንድ’ዚ ዝኣካል ቅርሺ ተሓቲሙ ናብ ዕዳጋ ክኣቱ ኸሎ “ጥንኩር ናይ ገንዘብን ፊስካልን ፖሊሲ እንተዘየብልካ” ቅልውላው ክፈጥር ከምዝኽእል እዩ ዝእምት። እቲ ሓድሽ ቅርሺ መዓዝ እዩ ዝልወጥ?
